पाकिस्तान में सिख लड़की के धर्मांतरण पर हंगामा, हरसिमरत कौर ने सिद्धू पर कसा तंज  
पाकिस्तान में सिख ग्रंथी की बेटी का किया अपहरण
सिख लड़की का जबरन कराया धर्म परिवर्तन
हरसिमरत कौर ने कहा- यह शर्मनाक हरकत है
पाकिस्तान में एक सिख ग्रंथी की बेटी को अगवा करने के बाद उसका जबरन धर्मांतरण कर उसे मुस्लिम बना लेने और एक मुस्लिम शख्स से उसकी शादी करवा देने की ख़बरों पर प्रतिक्रिया देते हुए केंद्रीय मंत्री हरसिमरत कौर बादल ने इसे शर्मनाक बताया है, और साथ ही कांग्रेस के नेता नवजोत सिंह सिद्धू पर बिना नाम लिए तंज कसा है. राष्ट्रीय जनतांत्रिक गठबंधन (NDA) के सहयोगी शिरोमणि अकाली दल (SAD) की नेता हरसिमरत कौर ने पाकिस्तान में एक गुरुद्वारे के ग्रंथी की बेटी को अगवा किए जाने, उसका बंदूक के ज़ोर पर धर्मांतरण करवाने और उसका निकाह एक मुस्लिम शख्स के साथ करवा देने की समाचार एजेंसियों के ज़रिये मिली ख़बरों पर कहा, 'यह शर्मनाक हरकत है.'
हरसिमरत ने कहा, 'इस मुद्दे को उठाया जाना चाहिए, इस पर कार्रवाई की जानी चाहिए...पंजाब की अन्य पार्टियों में मौजूद (पाकिस्तान के प्रधानमंत्री) इमरान खान के मित्रों को उनसे ऐसी घटनाओं पर रोक लगाने के लिए कहना चाहिए..."
हरसिमरत ने बिना नाम लिए कांग्रेस नेता नवजोत सिंह सिद्धू पर निशाना साधा क्योंकि इमरान खान जब पाकिस्तान के पीएम बने थे तो नवजोत सिंह सिद्धू उनसे मिलने पाकिस्तान गए थे. सिद्धू दावा करते रहे हैं कि इमरान खान उनके अच्छे दोस्त हैं. गौरतलब है कि इमरान खान और नवजोत सिंह सिद्धू क्रिकेटर रहे हैं.
हालही में मिली जानकारी के मुताबिक पाकिस्तान के पंजाब प्रांत के मुख्यमंत्री सरदार उस्मान बज़दार ने ननकाना साहिब (लाहौर) मामले में जांच के आदेश दिए हैं. बता दें कि समाचार एजेंसी ANI ने शुक्रवार को बताया था कि...लाहौर से एक सिख ग्रंथी की बेटी को कथित तौर पर जबरन इस्लाम कबूल करवाने का मामला सामने आया है. उसका ननकाना साहिब इलाके में एक मुस्लिम शख्स के साथ जबरन निकाह भी करवाया गया. लड़की कई दिनों से लापता थी. लड़की की उम्र 19 साल है और उसका नाम जगजीत कौर है. उसके पिता भगवान सिंह, गुरुद्वारा तंबू साहिब में ग्रंथी हैं. 
जगजीत को बंदूक की नोक पर इस्लाम कबूल करवाया गया. जगजीत कौर के परिवार ने कहा है, 'अगर बेटी को छोड़ा नहीं गया तो वह पंजाब गवर्नर हाउस के सामने आत्मदाह करेंगे.' जगजीत कौर के भाई सुरिंदर सिंह ने कहा, 'हमारा परिवार दुखद घटना से गुजरा है. कुछ गुंडे जबरदस्ती हमारे घर में घुस आये और हमारी छोटी बहन का अपहरण कर लिया.'
उन्होंने बताया, 'गुंडों ने हमारी बहन का शोषण किया और उसको जबरन इस्लाम कबूल करवाया. हम शिकायत दर्ज कराने पुलिस स्टेशन गए थे. हम कई सीनियर अधिकारियों से मिले लेकिन उन्होंने हमारी शिकायत नहीं सुनी. गुंडे दोबारा हमारे घर आये और शिकायत वापस लेने के लिए कहा. उन्होंने धमकी दी कि अगर हम शिकायत के साथ बने रहे तो वह हमें भी जबरन इस्लाम कबूल करवाएंगे.'